কুমার রায়
কুমার রায় (২ মার্চ ১৯২৬ - ২৮ ফেব্রুয়ারি ২০১০) ছিলেন একজন ভারতীয় বাঙালি নট, নাট্যকার ও নাট্যনির্দেশক। ১৯৮৩ খ্রিস্টাব্দে তিনি ভারত সরকারের সঙ্গীত নাটক আকাদেমি পুরস্কার লাভ করেন। তিনি বহুরূপী নাট্যদলের সাথে যুক্ত ছিলেন। ১৯৮৯ খ্রিস্টাব্দে তিনি পঞ্চাশের মন্বন্তর নিয়ে বিজন ভট্টাচার্য রচিত এবং ১৯৪৮ খ্রিস্টাব্দে শম্ভু মিত্র প্রযোজিত ও পরিচালিত ক্লাসিক তথা কালজয়ী নাটক নবান্ন-এর পুনঃনির্মাণে নির্দেশনা করেন । তিনি ২০০৬ খ্রিস্টাব্দের ১৭ জুলাই হতে আমৃত্যু পশ্চিমবঙ্গ নাট্য আকাদেমির সভাপতি ছিলেন। কুমার রায় কলকাতার রবীন্দ্রভারতী বিশ্ববিদ্যালয়ের নাটক বিভাগের অধ্যাপক এবং শান্তিনিকেতনে বিশ্বভারতীর সঙ্গীত ভবনের ভিজিটিং অধ্যাপক ছিলেন।